Lectio Divina

*fuq il-Vanġelu tal-Ħadd*

**Magħmudija tal-Mulej**

Sena Ċ

Lq 3,15-16.21-22

Ir-rakkont evanġeliku tas-silta ta’ dan il-Ħadd, għalkemm meħud kollu minn kap. 3, huwa magħmul minn żewġ siltiet differenti u li jappartjenu għal żewġ kuntesti differenti. v.15-16 jagħmlu parti mir-rakkont tal-predikazzjoni ta’ Ġwanni l-Battista u t-tħabbira tal-Messija, filwaqt li v.21-22 huma parti mill-preżentazzjoni ta’ Ġesù u t-tħejjija tiegħu għall-ministeru pubbliku.

**v.15: Il-poplu kien qiegħed jistenna ħerqan, u kulħadd kien jistaqsi lilu nnifsu dwar Ġwanni, jekk kienx hu l-Messija.**

Minn dan l-aċċenn ta’ *Lq* jidher li l-kontroversja dwar l-identità ta’ Ġwanni baqgħet sejra għal żmien twil, anki wara Pentekoste. Il-verb διαλογίζομαι (*dialogizomai*, li tirraġuna, tqis “This verb primarily means to engage in reasoning or deliberation. It involves a process of thought, often reflecting an internal debate or consideration of various possibilities. In the New Testament, it is used to describe both positive and negative forms of reasoning, including thoughtful reflection and skeptical questioning.”) li jidher biss f’*Mt*, *Mk*, u *Lq*, juri spiss dibattitu qawwi, estern jew intern, illi mbagħad jiġi mwaqqaf u solvut permezz ta’ kelma ta’ Ġesù (cf. *Mt* 16,7-8; 21,25; *Mk* 2,6-8; 8,16-17; 9,33; *Lq* 1,29; 5,21-22; 12,17). Ġesù jintervjeni biex idawwal raġunar jew diskussjonijiet li hemm ir-riskju li jispiċċaw jew fi ħsibijiet ħżiena jew inkella f’firdiet.

**v.16: Għalhekk Ġwanni qabad u qal lil kulħadd: “Jien, ngħid għalija, ngħammidkom bl-ilma, imma ġej wieħed aqwa minni, li ma jistħoqqlix inħollu l-qfieli tal-qorq tiegħu. Hu jgħammidkom bl-Ispirtu s-Santu u n-nar.”**

Ġwanni jħabbar il-miġja u l-magħmudija ta’ wieħed imfisser bħala ἰσχυρότερός (*ischyroteros*, aqwa, iktar b’saħħtu). Għalkemm Ġwanni ma jindikax b’mod espliċitu min hu, għal *Lq* dan huwa Ġesù tant li jerġa jirreferi għal Ġesù b’dan l-aġġettiv fi 11,22 (vis-à-vis ix-Xitan). Madanakollu dan il-mod kif Ġesù huwa ppreżentat, b’enfasi fuq il-qawwa u l-konfront, huwa ħafna rari u l-qawwa ta’ Ġesù tiġi interpretata mill-ġdid tul il-Vanġelu kollu. Mhix l-istess qawwa li kienet karatteristika ewlenija tal-allat u l-eroj Griegi u Rumani, il-qawwa tal-invinċibbli. Il-qawwa ta’ Ġesù hija morali u spiritwali, ġejja mill-umiltà u l-għotja.

**v.21: Ġara li, wara li tgħammed il-poplu kollu, Ġesù tgħammed ukoll u, waqt li kien qiegħed jitlob, is-smewwiet infetħu,**

Fir-rakkont ta’ *Lq* hemm qasma u qabża ċara bejn il-predikazzjoni u l-attività tal-Battista u l-bidu tal-ministeru ta’ Ġesù. “Per Luca i due ministeri non si accavallano: Giovanni deve scomparire quando entra in scena Gesù” (Rossè, *Il vangelo di Luca*, 134). Ir-rakkont tal-magħmudija huwa mqassar u mnaqqas fl-importanza tiegħu: Ġesù jitgħammed mal-bqija tal-poplu filwaqt li l-ġrajja ċentrali – l-inżul tal-Ispirtu s-Santu u l-Leħen mis-sema – titqiegħed wara l-magħmudija, waqt li Ġesù qed jitlob. Waqt li jseħħ dan kollu, Ġwanni l-Battista diġa qiegħed il-ħabs (cf. 3,20). Il-perjodu l-ġdid fl-istorja tas-salvazzjoni huwa mmarkat bil-ftuħ tas-smewwiet (ἀνοίγω, anoigó), il-possibilità ta’ komunikazzjoni bejn ir-realtà divina u r-realtà umana.

**v.22: u niżel l-Ispirtu s-Santu u deher fuqu fis-sura ta’ ħamiema. U mis-sema ġie leħen jgħid: “Inti Ibni l-għażiż; fik sibt l-għaxqa tiegħi.”**

Kollox jindika li *Lq* jifhem dan li seħħ bħala episodju pubbliku u mhux biss esperjenza intima għal Ġesù. L-Ispirtu s-Santu jinżel *fuq* Ġesù u mhux fih; l-Ispirtu mhux qed jibdel lil Ġesù jew jagħtih xi ħaġa li ma kellux qabel imma qed jagħmel preżentazzjoni pubblika tiegħu. Għalhekk *Lq* jinsisti fuq id-dehra korporja tiegħu bħala ħamiema biex ikun viżibbli minn kulħadd. Il-Leħen mis-sema jagħmel dikjarazzjoni pubblika ta’ Ġesù bħala l-Iben ta’ Alla. Qabel tibda l-missjoni tiegħu, għandna affermazzjoni mill-iktar importanti dwar Ġesù min hu, l-identità profonda tiegħu: il-qarrej irid iżomm dan f’moħħu u jinterpreta l-Vanġelu kollu minn din il-lenti. Min-naħa l-oħra, dan kollu huwa antiċipazzjoni ta’ dak li se jseħħ għad-dixxipli ta’ Ġesù f’Pentekoste. Fis-Sinottiċi l-aġġettiv ἀγαπητός (*agapétos*, għażiż, maħbub) u l-verb εὐδοκέω (*eudokeó*, li sib l-għaxqa) jintużaw esklussivament meta l-Missier jitkellem (direttament jew indirettament) dwar l-Iben, imma fl-ittri appostoliċi isiru parti mil-lingwaġġ li bih l-Insara jitkellem fuq u ma’ xulxin.